钦定古今图书集成/明伦汇编/官常典/第629卷 > 李文昭
## 钦定古今图书集成/明伦汇编/官常典/第629卷 > 李文昭

按《宁波府志》：“文昭，字诚之，登成化十六年乡荐，授淮
安通判。饬己爱民，上下安之。东海有富民，杀人，屡年
不决，一讯得其情。盐城大饥，道馑相望，乃说守长属
僚各捐俸入，并公私得米数千。文昭亲为粥，活人以
万计。沭阳有腴田数万顷，故有河浍，堕高堙庳，旱潦
俱病。文昭为疏导陂障，民甚赖之。颂曰：‘东海死冤，公
来始白。沭阳万顷，赖公封殖；我今祀公，惟公宜食’。”回
纥降寇，凭哑入内，衅南鄙，势甚猖獗。抚臣张缙檄文
昭监军，鼓勇誓众，遂平之。抚臣上其绩，迁南宁同知。
至则饬己爱民，一如淮焉。监榷梧州，得羡馀三千金，
悉籍之官。抚臣陈金荐，迁浔州知府。已而命下，得重
庆，未行，况村土官黄文昌猖乱，乃单骑往谕降之。既
以驰驱劳瘁，感痹疾不起。时谓“文昭生以忠诚报国，
死以清白贻家”云。